ยกฟ้องปชป.ดันหุ้นพุ่ง 17 จุด
ตลาดหุ้นไทยปิดสูงสุดของวันที่ 1,009 จุด พุ่ง 17 จุด รับข่าวศาลรัฐธรรมนูญยกคำร้องคดียุบปชป. นักลงทุนกลับเข้าซื้อหุ้นตัวใหญ่กลุ่มพลังงาน-สื่อสาร นักวิเคราะห์เตือนระวังแรงขายทำกำไรช่วงสั้น
30 พ.ย. 2553

ตลาดหุ้นไทยปิดสูงสุดของวันที่ 1,009 จุด พุ่ง 17 จุด รับข่าวศาลรัฐธรรมนูญยกคำร้องคดียุบปชป. นักลงทุนกลับเข้าซื้อหุ้นตัวใหญ่กลุ่มพลังงาน-สื่อสาร นักวิเคราะห์เตือนระวังแรงขายทำกำไรช่วงสั้น 
ภาวะตลาดหุ้นไทยวันที่ 29 พ.ย.2553 ช่วงเช้าดัชนีแกว่งตัวแคบ ๆ นักลงทุนชะลอการลงทุน รอผลการตัดสินคดียุบพรรคประชาธิปัตย์ (ปชป.) เมื่อผลการตัดสินออกมาในช่วงบ่ายยกคำร้อง ไม่ยุบพรรค ส่งผลให้ตลาดหุ้นมีแรงซื้อกลับเข้ามาในหุ้นขนาดใหญ่ ไล่ดัชนีปรับตัวขึ้นต่อเนื่องทำปิดสูงสุดของวันที่ 1,009 จุด เพิ่มขึ้น 17 จุด หรือ 1.74 % มูลค่าซื้อขาย 30,193.38 ล้านบาท 
หลักทรัพย์ที่มีมูลค่าซื้อขายสูงสุด 5 อันดับแรก คือ
1 PTTCH   ปิด 154  บาท     เพิ่มขึ้น 1.50  บาท   มูลค่าซื้อขาย 2,805.41     ล้านบาท2. PTT         ปิด  314 บาท    เพิ่มขึ้น 11 บาท      มูลค่าซื้อขาย 1,957.74     ล้านบาท 3. TRUE      ปิด  6.05 บาท    เพิ่มขึ้น 0.05 บาท    มูลค่าซื้อขาย 1,802.04    ล้านบาท 4. PTTAR    ปิด  38.50 บาท   เพิ่มขึ้น 2.25 บาท    มูลค่าซื้อขาย 1,646.26    ล้านบาท 5. BANPU   ปิด  772  บาท    เพิ่มขึ้น 8 บาท       มูลค่าซื้อขาย  1,555.53    ล้านบาท
นายเตชะธร ลาภอุดมสุข ผู้อำนวยการอาวุโส ฝ่ายบริหารผลิตภัณฑ์ตราสารอนุพันธ์ บริษัทหลักทรัพย์ เอเซียพลัส กล่าวว่า ตลาดหุ้นปรับตัวขึ้นรับข่าวการเมืองกลับมามีเสถียรภาพ ซึ่งนักลงทุนต้องระมัดระวังแรงขายทำกำไร ที่แนวต้านระยะสั้น 1,015-1,020 จุด   ที่จะทำให้ตลาดหุ้นวันพรุ่งนี้ ( 30 พ.ย.) ผันผวนได้ โดยดัชนีมีแนวรับ 1,000 จุด